Geen troeteldiere die norm | George Herald
Geen troeteldiere die norm
Tuesday, 15 January 2013, 11:23
EIENDOMS NUUS - Daar is dikwels struweling oor troeteldiere in deeltitel-woonkomplekse, maar dis gewoonlik heeltemal onnodig, sê Berry Everitt, besturende direkteur van die Chas Everitt International-eiendomsgroep.
Die heel eerste voorgeskrewe gedragsreël vir deeltitelskemas is dat geen eienaar of bewoner enige dier, voël of reptiel sonder die geskrewe toestemming van die trustees mag aanhou nie.
Met ander woorde, die 'geen troeteldiere-reël' is inderwaarheid die normale stand van sake in deeltitelskemas.
Hy verduidelik egter dat gedragsreël nommer een voorts bepaal dat trustees nie onredelik toestemming mag weier nie wanneer 'n eienaar of huurder goedkeuring vra om 'n troeteldier aan te hou - hoewel voorwaardes gestel mag word oor die omstandighede waarin die troeteldier aangehou moet word en goedkeuring teruggetrek mag word indien dié voorwaardes nie nagekom word nie.
Aan die ander kant kan die gedragsreëls wat op 'n spesifieke skema van toepassing is van die standaardreëls verskil indien die ontwikkelaar dit voor vestiging van die skema, of meer algemeen, die regsliggaam dit na vestiging van die skema wysig.
As die gewysigde reëls by die Registrateur van die Aktekantoor ingedien is, moet alle eienaars en huurders in die betrokke skema daaraan gehoor gee - en dit is waarom sekere skemas 'n 'geen-troeteldier reël' met absolute gesag kan afdwing.
Berry Everitt skryf in die nuusbrief, Property Signposts, dat dit noodsaaklik is vir voornemende kopers wat graag troeteldiere in so 'n skema wil aanhou om vooraf doodseker te maak wat die betrokke skema se beleid is.
'n Troeteldier is vir baie mense baie meer as net 'n metgesel en kan selfs die rede wees waarom hulle elke dag opstaan.
Vir hulle is die gedagte aan 'n lewe sonder hul geliefde troeteldier ondenkbaar.
Maar as die deeltitelkompleks waar hulle eiendom wil koop 'n gewysigde reël het wat alle of sekere soort troeteldiere verbied, of die aantal troeteldiere wat aangehou mag word, beperk, sal die trustees geen ander keuse hê nie as om die reëls streng toe te pas - ongeag wat hulle persoonlike voorkeure is of hoe oortuigend 'n diereliefhebber se pleidooi is.